Man vas vir moord op veiligheidswagDie vuurwapens en ammunisie waarop die polisie beslag gelê het (Foto: SAPD) ŉ 39-jarige verdagte is in hegtenis geneem in verband met die moord op ŉ veiligheidswag verlede week in Limpopo. Brig. Motlafela Mojapelo, woordvoerder van die polisie, sê die wag, Matshembe Maphambanyene (40), se liggaam is Vrydag met ŉ koeëlwond in die waghuisie by die Groblersbrug-grenspos gevind. Dié wag het saam met een van sy kollegas die Donderdag omstreeks 18:00 vir nagdiens aangemeld. Sy liggaam is die volgende oggend deur ŉ ander kollega in die waghuisie ontdek. Sy dienspistool was ook nêrens te vinde nie. Die verdagte is vier dae later op Onverwacht, digby Lephalale, vasgetrek. Van die ammunisie waarop beslag gelê is (Foto: SAPD) “Met sy inhegtenisneming het die polisie op twee vuurwapens en 15 rondes ammunisie beslag gelê,” sê Mojapelo. “Voorlopige polisieondersoeke dui daarop dat die vuurwapens aan die maatskappy behoort het waar die oorledene en die verdagte albei in diens was. Een van dié vuurwapens is heel moontlik gebruik om die wag dood te skiet.” Die verdagte sal na verwagting eersdaags in die landdroshof op Phalala verskyn. Hy sal teregstaan op aanklagtes van moord, roof asook die onwettige besit van vuurwapens en ammunisie. Genl. Samuel Manala, die waarnemende provinsiale polisiekommissaris in Limpopo, het die vinnige inhegtenisneming geloof.